REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

11 Broj: 06-2/378-21

14. septembar 2021. godine

Beograd

**ZAPISNIK**

**42. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 14. SEPTEMBRA 2021. GODINE, U VRNjAČKOJ BANjI**

Sednica je počela u 11,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Duško Tarbuk, Olivera Pešić, Sonja Vlahović, Boban Birmančević, Bratimir Vasiljević, Ana Čarapić, Zoltan Pek, Vojislav Vujić i Milorad Mijatović.

Sednici nisu prisustvovali članovi Odbora: Goran Kovačević, Vladimir Marinković, Dušan Bajatović i Ljiljana Kuzmanović Vujaković, kao ni zamenici članova.

 Sednici Odbora prisustvuju:

**Predstavnici Opštine Vrnjačka Banja:**

**-** Boban Đurović, predsednik opštine

- Ivan Džatić, zamenik predsednika opštine

- Ivan Radović, predsednik Skupštine opštine

- Saša Radisavljević, sekretar Skupštine opštine

- Slaviša Paunović, načelnik Opštinske uprave

- Jasmina Trifunović, rukovodilac Odseka za poslove organa opštine

- Zoran Dunić, rukovodilac Odseka za budžet i finansije

- Tanja Lazarević, rukovodilac Grupe za računovodstvene poslove

**Predstavnici Državne revizorske institucije**:

- dr Duško Pejović, predsednik DRI

- dr Bojana Mitrović, član Saveta

- Nevenka Bojanić, član Saveta

- Ljiljana Dimitrijević, član Saveta

- Marijana Simović, član Saveta

- Natalija Paušić, državni revizor

- Goran Čabarkapa, državni revizor

**Predstavnik Transparentnosti Srbija:**

Miloš Đorđević

Na predlog predsednika, Odbor je jednoglasno (10 glasova za) usvojio izmenu predloženog dnevnog reda kojom je umesto 3. tačke predloženog dnevnog reda: Davanje saglasnosti na Predlog finansijskog plana Državne revizorske institucije za 2022. godinu i projekcijama za 2023. i 2024. godinu usvojena nova tačka 3, tako da dnevni red glasi:

**D n e v n i r e d :**

1. Predstavljanje Izveštaja o reviziji konsolidovanih finansijskih izveštaja završnog računa budžeta Opštine Vrnjačka Banja za 2019. godinu;
2. Predstavljanje efekata revizije svrsishodnosti poslovanja na temu:

-Efikasnost i ekonomičnost primene pregovaračkog postupka bez objavljivanja poziva zpodnošenja ponuda;

-Opravdanost primene staža osiguranja sa uvećanim trajanjem za pojedina radna mesta, odnosno poslove;

3. Predstavljanje preporuka za izmene propisa za javna preduzeća.

Sednicu Odbora otvorila je dr Aleksandra Tomić, predsednik Odbora.

Predsednik opštine Vrnjačka Banja, posle reči dobrodošlice, istakao je veliki značaj revizorske kontrole koja se sprovodi u jedinicama lokalne samouprave; na osnovu preporuka DRI, u opštini Vrnjačka Banja vrednost javne svojine uvećana je sa dve milijarde na 32 milijarde.

**1. tačka dnevnog reda**: Predstavljanje Izveštaja o reviziji konsolidovanih finansijskih izveštaja završnog računa budžeta Opštine Vrnjačka Banja za 2019. godinu

Predsednik Institucije je na samom početku izlaganja rekao da je završni račun budžeta opštine Vrnjačka Banja pripremljen u skladu sa Zakonom o budžetskom sistemu i drugim relevantnim propisima. Nakon sprovedene revizije, Državna revizorska institucija dala je mišljenje sa rezervom na Izveštaj o reviziji konsolidovanih finansijskih izveštaja završnog računa budžeta Opštine Vrnjačka Banja za 2019. godinu  jer su konstatovane određene nepravilnosti u oblasti vođenja ekonomskih, organizacionih i funkcionalnih klasifikacija, nefinansijske i finansijske imovine, popisa imovine i obaveza i funkcionisanja sistema internih kontrola. Revidirani subjekti su već u samom postupku revizije preduzimali mere za otklanjanje utvrđenih nepravilnosti, tako da su u potpunosti otklonjene nepravilnosti prvog prioriteta, dok je otklanjanje nepravilnosti drugog i trećeg prioriteta sa dužim rokovima za postupanje u toku. Državna revizorska institucija ocenila je dostavljeni odazivni izveštaj revidiranog subjekta kao verodostojan. Naglašeno je da je ova opština, u skladu sa zakonom, zatražile dozvolu od DRI za angažovanje nezavisne eksterne revizije u cilju pribavljanja mišljenja revizora pre usvajanja završnog računa na sednici skupštine opštine.

U nastavku, u diskusiji su učestvovali članovi Odbora: Vojislav Vujić, Veroljub Arsić, Boban Birmančević i Aleksandra Tomić koji su se složili da opština Vrnjačka Banja radi u skladu sa principima dobrog poslovanja; transferna sredstva koje je opština dobila iskorišćena su namenski, prvenstveno u svrhu razvoja turizma, kao i da su za održavanje velikih javnih parkovskih površina u ovoj opštini potrebna značajna finansijska sredstva koja se pribavljaju iz sopstvenih sredstava i dotacija.

**2.tačka dnevnog reda:** Predstavljanje efekata revizije svrsishodnosti poslovanja na temu:

Efikasnost i ekonomičnost primene pregovaračkog postupka bez objavljivanja poziva za podnošenja ponuda i Opravdanost primene staža osiguranja sa uvećanim trajanjem za pojedina radna mesta, odnosno poslove

Goran Čabarkapa, državni revizor, prezentovao je reviziju svrsishodnosti: Efikasnost i ekonomičnost primene pregovaračkog postupka bez objavljivanja poziva za podnošenja ponuda. Revizija je obaljena tokom 2016. i 2017. godine za javne nabavke sprovedene 2015. godine kod pet subjekata revizije: Klinički centar Srbije, Gradska agencija za saobraćaj Kragujevac, Srbijašume, JKP Infostan tehnologije Beograd i ZU Apoteka Loznica. Cilj ove revizije bio je da se utvrdi da li naručioci u pregovaračkom postupku obezbeđuju efikasnost i ekonomičnost javnih nabavki. U postupku revizije je utvrđeno da subjekti revizije nisu pre pokretanja postupka detaljnije ispitivali tržište, te da nije bio uspostavljen najbolji odnos između cene i kvaliteta. Subjektima revizije date su preporuke u cilju podizanja efikasnosti i ekonomičnosti; konstatovano je da je na osnovu preporuka DRI kod subjekata revizije 3,6 puta smanjen broj nabavki koje se sprovode primenom pregovaračkog postupka bez objavljivanja poziva, a ostvarene su i uštede od 90 miliona dinara.

Natalija Paušić, državni revizor, prezentovala je reviziju svrsishodnosti: Opravdanost primene staža osiguranja sa uvećanim trajanjem za pojedina radna mesta, odnosno poslove. Cilj revizije bio je da se utvrdi opravdanost postojanja beneficiranog radnog staža za pojedina radna mesta, kao i da se inicira postupak za ujednačavanje tretmana istih ili sličnih radnih mesta u državnim organima. Subjekti revizije bila su ministarstva odbrane, unutrašnjih poslova, spoljnih poslova, finansija, pravde, rada i BIA. Nakon izvršene revizije svrsishodnosti DRI je konstatovala da se u navedenim državnim organima pravo na beneficirani radni staž pretežno ostvaruje na osnovu statusa i položaja, a ne na osnovu težine poslova i uslova rada, što budžet Republike Srbije godišnje košta oko četiri milijarde dinara. Preporuke DRI koje su donete sa ciljem da se pravilno primeni institut beneficiranog radnog staža još uvek nisu sprovedene do kraja: na osnovu preporuka DRI, u 2018. godini usvojene su izmene i dopune Zakona o PIO, a početkom 2020. godine utvrđena je radna verzija novog pravilnika o kriterijumima i postupku za utvrđivanje radnih mesta sa beneficiranim radnim stažom.

U diskusiji o navedenim temama učestvovali su narodni poslanici: Boban Birmančević, dr Milorad Mijatović, dr Aleksandra Tomić, Vojislav Vujić, kao i predstavnici DRI. Postignuta je saglasnost da se u oblasti javnih nabavki, bez obzira da li se vodi redovni postupak ili pregovarački postupak bez poziva, mora obezbediti najbolji mogući odnos između cene i kvaliteta proizvoda, odnosno da se pregovarački postupak mora primenjivati restriktivno, samo u hitnim situacijama. Narodni poslanici su podržali preispitivanje osnovanosti beneficiranog radnog staža za pojedina radna mesta i poslove u cilju očuvanja sredstava pio fonda.

**3.tačka dnevnog reda:** Predstavljanje preporuka za izmene propisa za javna preduzeća

Predsednik Institucije je, u skladu sa zakonskim ovlašćenjima, predstavio preporuke za izmenu propisa koje se odnose na rad javnih preduzeća. Preporukama su obuhvaćeni sledeći propisi: Zakon o budžetu Republike Srbije, Zakon o prestanku važenja Zakona o privremenom uređivanju osnovica za obračun i isplatu plata, Zakon o naknadama za korišćenje javnih dobara, Zakon o izvršenju i obezbeđenju i Zakon o postupku upisa u katastar nepokretnosti i vodova. Preporukama DRI preciziraju se, upotpunjuju ili usaglašavaju pojedene odredbe u navedenim zakonima. Preporuke za izmene propisa sadržane su i u posebnim izveštajima o reviziji, u obliku skretanja pažnje na potrebu izmene određenog propisa.

Sednica je završena u 14,00 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić